Publication: Magyar Közlöny
Issue: MK-2009-56 (Year: 2009, Number: 56)
Era: 2004-2010
Section: [Melléklet a 40/2002. (V. 24.) OM rendelethez]
Paragraph Index: 569

[Melléklet a 40/2002. (V. 24.) OM rendelethez] „I. RÉSZLETES KÖVETELMÉNYEK A Gépészeti alapismeretek szakmai előkészítő tantárgy érettségi vizsga részletes vizsgakövetelményeinek kidolgozása a műszaki szakterület Gépészeti szakmacsoportjába tartozó szakközépiskolák számára készült. A tantárgy az érettségi vizsgán, a szabadon választható vizsgatárgyak körét bővíti. A Gépészeti alapismeretek komplex vizsgatárgy, részletes követelményei alapvetően a Gépészeti szakmacsoportos alapozó ismeretek témaköreire épülnek. A részletes vizsgakövetelmények közép- és emelt szinten egyaránt kompetencia elv alapján készültek. Az emelt szintű követelmények tartalmazzák a középszintű követelményeket. Középszinten alapvetően az ismeret és a megértés szintje a jellemző, emelt szinten fokozottabban előtérbe kerül az alkalmazási és integrálási képesség. A középszintű vizsgakövetelmények figyelembe veszik a szakmai előkészítő érettséginek azt a lehetőségét, hogy vizsgával megtörténjék a szakmai alapozás lemért lezárása, segítse a szakirány szerinti felsőfokú szakképző intézményekben történő továbbtanulást, elősegítse a tanulók szakmaválasztását, valamint előkészítse bekapcsolódásukat a specializáló szakmai képzésbe. Az emelt szintű vizsgakövetelmények figyelembe vették a szakmai előkészítő érettségi azon célját is, hogy bizonyos technikus szakokhoz, vagy egyes akkreditált iskolai rendszerű felsőfokú szakképesítésekhez – az intézmény pedagógiai programjában rögzített előírásokkal összhangban – szükségessé válhat az emelt szintű vizsga letétele. A középszintű vizsga célja annak megállapítása, hogy a vizsgázó – rendelkezik-e műszaki szemlélettel és a műszaki műveltség részét képező gépészeti alapismeretekkel, – képes-e ismereteit a mindennapokban tapasztalt fizikai jelenségekkel, technikai eszközök működésével összekapcsolni, – elsajátította-e a gépészet alapfogalmaihoz kapcsolódó összefüggések alkalmazását, – rendelkezik-e a fizikai alapmennyiségek mértékegységeinek és mértékeinek ismeretével, átszámítási mechanizmusával, – képes-e a gépészet alapvető fontosságú tényeinek, fogalmainak és alaptörvényeinek szabatos definiálására, jellemzésére, – képes-e megszerzett ismeretei felhasználásával műszaki összefüggéseket megmagyarázni és folyamatokat összehasonlítani, – tudja-e a műszaki ábrázolás szabályait és eszközrendszerét helyesen alkalmazni. Az emelt szintű vizsga célja annak megállapítása, hogy a vizsgázó a fentiekben felsoroltakon túlmenően – elsajátította-e a speciális szakmai tantárgyak tanulásához szükséges műszaki feladatmegoldó képességet, – tudja-e levezetni, igazolni, ábrázolni és értékelni a gépészeti összefüggéseket és folyamatokat, – tudja-e a vonatkozó szabványelőírásokat alkalmazni, – rendelkezik-e az alapfogalmak, a folyamatok, a jelenségek és törvényszerűségek integrálási képességével. A) KOMPETENCIÁK

Source: https://magyarkozlony.hu/hivatalos-lapok/a4a8b7b310c72324b9d8320822f65a927bdb0963/dokumentumok/56fae74fa21462385210d71b8a02d05deb4734e2/letoltes